作者：李曾伯
词牌/韵律：六州歌头

paragraphs: 桂香深处，倾盖岭之西。
云南外，曾指点，是挛鞮。
酌玻璃。
篸带江山里，挥银笔，摛绮句，湖海气，羞篷弱，吐虹霓。
回首烟尘碌碌，公家事、自笑痴儿。
盍田园归去，耕钓侣黔黎。
月夕花时。
恣吟题。
怅荆州路，同北望，剡溪兴，又东驰。
雄边上，夸前躅，壮新基。
灿宸奎。
客问西陲事，公莫惜，语教知。
秋城梦，笳却骑，舞闻鸡。
休作中年离恨，聊拼取、一醉如泥。
梅边佳致，逸兴与逋齐。
人在苏堤。